Fase 4-beurtkrag nog langer van kragArgieffoto ter illustrasie. (Foto: Janosch Diggelmann/Unsplash) ŉ Verdere tekort aan opwekkingskapasiteit het daartoe gelei dat fase 4-beurtkrag nou nog langer van krag gaan wees. Dié fase sou aanvanklik net tot Donderdag 05:00 duur, maar volgens Eskom sal dit ook Donderdag en Vrydag geld. Daar is wel ŉ moontlikheid van ŉ verminderde beurtkragfase oor die naweek. “Fase 4-beurtkrag is nodig weens nog opwekkingseenhede wat vanoggend onklaar geraak het,” lui Eskom se jongste verklaring. Een eenheid het elk by die Kendal- en Majuba-kragstasie onklaar geraak weens lekkasies in die ketelpype. Die kragvoorsiener voer aan dat die tekort aan drie opwekkingseenhede elk by die Kendal- en Tutuka-kragstasie, asook vertragings om ŉ eenheid by die Camden-kragstasie te herstel, bygedra het tot Eskom se jongste opwekkingsdilemma. Hiermee saam moet Eskom voortgaan met onbeplande instandhoudingswerk om te verseker dat eenhede by die Arnot-, Kriel-, Matimba-, Matla- en Camden-kragstasie ook nie onklaar raak nie. “Hoewel sommige opwekkingseenhede na verwagting binnekort in werking sal wees, is dit nodig om beurtkrag voort te sit in ŉ poging om die noodreserwes aan te vul wat die afgelope week uitgeput is.” Altesaam 5 209 MW is nou weens beplande instandhoudingswerk nie beskikbaar nie, terwyl nog 16 669 MW aan kapasiteit weens onbeplande kragonderbrekings nie beskikbaar is nie.